CELEX: 32020D0767
Language: da
Date: 2020-06-08 00:00:00
Title: Rådets afgørelse (EU) 2020/767 af 8. juni 2020 om den holdning, der skal indtages på Den Europæiske Unions vegne i Rådet for Organisationen for International Civil Luftfart til vedtagelsen af ændring 91 til bilag 10, bind III, til konventionen angående international civil luftfart og underretningen om afvigelser fra anvendelsesdatoen for ændring 13B til bilag 14, bind I, ændring 40C til bilag 6, ændring 77B til bilag 3 og ændring 39B til bilag 15 til konventionen angående international civil luftfart

12.6.2020   
               
               
                  DA
               
               
                  Den Europæiske Unions Tidende
               
               
                  L 187/7
               
            
         RÅDETS AFGØRELSE (EU) 2020/767
         af 8. juni 2020
         om den holdning, der skal indtages på Den Europæiske Unions vegne i Rådet for Organisationen for International Civil Luftfart til vedtagelsen af ændring 91 til bilag 10, bind III, til konventionen angående international civil luftfart og underretningen om afvigelser fra anvendelsesdatoen for ændring 13B til bilag 14, bind I, ændring 40C til bilag 6, ændring 77B til bilag 3 og ændring 39B til bilag 15 til konventionen angående international civil luftfart
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Konventionen angående international civil luftfart (»Chicagokonventionen«), der regulerer den internationale lufttransport, trådte i kraft den 4. april 1947. Organisationen for International Civil Luftfart (ICAO) blev oprettet ved nævnte konvention.
                  
               
                     (2)
                  
                  
                     EU-medlemsstaterne er kontraherende stater i Chicagokonventionen og medlemmer af ICAO, mens Unionen har observatørstatus i visse ICAO-organer.
                  
               
                     (3)
                  
                  
                     I henhold til Chicagokonventionens artikel 54 kan ICAO-Rådet vedtage internationale standarder og anbefalede fremgangsmåder.
                  
               
                     (4)
                  
                  
                     ICAO-Rådet skal på et af sine kommende møder vedtage ændring 91 til bilag 10, bind III, til Chicagokonventionen vedrørende det selektive opkaldssystem (SELCAL) (»ændring 91«).
                  
               
                     (5)
                  
                  
                     Det primære formål med ændring 91 er at indføre nye toner for at udvide udvalget af tilgængelige SELCAL-koder og derved mindske forekomsten af falske angivelser i luftfartøjets cockpit. Den medfører også ændringer for så vidt angår kravene vedrørende systemkarakteristika og indfører nye toner, der skaber en mekanisme til at øge antallet af SELCAL-koder med minimal indvirkning på luftfartøjsoperatørerne.
                  
               
                     (6)
                  
                  
                     Det er hensigtsmæssigt at fastlægge den holdning, der skal indtages på Unionens vegne i ICAO-Rådet, da ændring 91 vil være bindende for Unionen og vil kunne få afgørende indflydelse på indholdet af EU-retten, navnlig Kommissionens gennemførelsesforordning (EU) 2017/373 (1). Når først den er vedtaget, vil ændring 91 være bindende for alle ICAO-stater, herunder alle EU-medlemsstaterne, i overensstemmelse med og inden for de grænser, der er fastsat i Chicagokonventionen. I henhold til Chicagokonventionens artikel 38 skal de kontraherende stater, hvis de agter at afvige fra en standard, underrette ICAO herom inden for rammerne af mekanismen til underretning om afvigelser.
                  
               
                     (7)
                  
                  
                     Unionen støtter ihærdigt ICAO's bestræbelser på at forbedre luftfartssikkerheden ved at sikre sikker og præcis levering af kommunikations-, navigations- og overvågningstjenester. Unionen bør derfor støtte ændring 91.
                  
               
                     (8)
                  
                  
                     Den holdning, som Unionen skal indtage ved et af ICAO-Rådets kommende møder, til ændring 91 skal fremføres af de EU-medlemsstater, som er medlemmer af ICAO-Rådet, og som handler i fællesskab på Unionens vegne.
                  
               
                     (9)
                  
                  
                     Den holdning, som Unionen skal indtage efter ICAO-Rådets vedtagelse af ændring 91, som skal bekendtgøres af ICAO's generalsekretær via et State Letter fra ICAO, og som skal fremføres af alle EU-medlemsstater, bør være at underrette om overensstemmelse med ændring 91.
                  
               
                     (10)
                  
                  
                     I 2016 vedtog ICAO-Rådet ændringer af en række bilag til Chicagokonventionen, der har til formål at modvirke hændelser og havarier som følge af afvigelser fra banen. Disse ændringer (»ændringerne«) er anført i State Letters AN 4/1 2.26 – 16/19, AN 2/2.4 – 16/18, AN 10/1.1 – 16/17 og AN 11/1.3.29 – 16/12 og finder anvendelse i de kontraherende stater fra og med den 5. november 2020.
                  
               
                     (11)
                  
                  
                     Unionen støtter ihærdigt ICAO's bestræbelser på at forbedre luftfartssikkerheden. Med disse ændringer indføres en ny, harmoniseret metode til vurdering af og rapportering om banens overfladetilstand, som skal bidrage til at mindske risikoen for hændelser og havarier som følge af afvigelser fra banen på grund af kontaminering, som f.eks. sne, is, snesjap eller vand.
                  
               
                     (12)
                  
                  
                     Ved Kommissionens gennemførelsesforordning (EU) 2019/1387 (2) og (EU) 2020/469 (3) indarbejdes ændringerne i EU-retten.
                  
               
                     (13)
                  
                  
                     Gennemførelsesforordning (EU) 2019/1387 og (EU) 2020/469 finder delvis anvendelse fra den 5. november 2020 for at falde sammen med anvendelsesdatoen for ændringerne. Covid-19-pandemien har haft en anseelig indvirkning på EU-medlemsstaternes og luftfartsbranchens interessenters indsats for at forberede sig på anvendelsen af de nye foranstaltninger, der er anført i ændring 77B til bilag 3, ændring 13B til bilag 14, ændring 40C til bilag 6 og ændring 39B til bilag 15 til Chicagokonventionen.
                  
               
                     (14)
                  
                  
                     Især har isolationsforanstaltningerne og delvis arbejdsløshed for personalet kombineret med den ekstra arbejdsbyrde, der har været nødvendig for at håndtere de betydelige negative konsekvenser af covid-19-pandemien for alle interessenter, hindret fremskridt.
                  
               
                     (15)
                  
                  
                     De kompetente myndigheder og operatørerne har vanskeligheder med at forberede sig på gennemførelsen af ændringerne. Derfor kan det blive nødvendigt at udsætte den anvendelsesdato, der er fastsat i gennemførelsesforordning (EU) 2019/1387 og (EU) 2020/469, med seks måneder.
                  
               
                     (16)
                  
                  
                     Hvis ICAO-Rådet ikke udsætter anvendelsesdatoen for ændringerne med seks måneder, samtidig med at anvendelsesdatoen for de relevante ICAO-standarder i EU-retten udsættes med seks måneder, bør Unionens holdning være, at ICAO underrettes om en uoverensstemmelse, jf. Chicagokonventionens artikel 38, og at ICAO underrettes om Unionens hensigt om at udsætte anvendelsesdatoen for ændringerne med seks måneder —
                  
               VEDTAGET DENNE AFGØRELSE:
         
            Artikel 1
            
               1.   Den holdning, der skal indtages på Den Europæiske Unions vegne på et af de kommende møder i Rådet for Organisationen for International Civil Luftfart (ICAO), er at støtte den foreslåede ændring 91 til bilag 10, bind III, til konventionen angående international civil luftfart (»Chicagokonventionen«) i dens helhed.
            
            
               2.   Den holdning, der skal indtages på Unionens vegne efter ICAO-Rådets vedtagelse af ændring 91 til bilag 10, bind III, til Chicagokonventionen, er at underrette om overensstemmelse med den vedtagne foranstaltning som svar på det respektive State Letter fra ICAO.
            
         
         
            Artikel 2
            Hvis ICAO-Rådet ikke udsætter anvendelsesdatoen for ændring 77B til bilag 3, ændring 13B til bilag 14, ændring 40C til bilag 6 og ændring 39B til bilag 15 til Chicagokonventionen, og Kommissionen ændrer gennemførelsesforordning (EU) 2019/1387 og (EU) 2020/469 og delegeret forordning C(2020)710 final (4) for at udsætte deres anvendelse med seks måneder, underrettes ICAO om en tilsvarende afvigelse på seks måneder fra anvendelsesdatoen for ændring 77B til bilag 3, ændring 13B til bilag 14, ændring 40C til bilag 6 og ændring 39B til bilag 15 til Chicagokonventionen, jf. artikel 38 i nævnte konvention.
         
         
            Artikel 3
            
               1.   Den holdning, der er omhandlet i artikel 1, stk. 1, fremføres af de EU-medlemsstater, der er medlemmer af ICAO-Rådet.
            
            
               2.   De holdninger, der er omhandlet i artikel 1, stk. 2, og artikel 2 fremføres af alle EU-medlemsstaterne.
            
         
         
            Artikel 4
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 8. juni 2020.
            
               
                  På Rådets vegne
               
               A. METELKO-ZGOMBIĆ
               
                  Formand
               
            
         
         
            (1)  Kommissionens gennemførelsesforordning (EU) 2017/373 af 1. marts 2017 om fastsættelse af fælles krav til udøvere af lufttrafikstyrings- og luftfartstjenester og andre lufttrafikstyringsnetfunktioner og tilsynet med disse udøvere, om ophævelse af forordning (EF) nr. 482/2008, gennemførelsesforordning (EU) nr. 1034/2011 og (EU) nr. 1035/2011 samt forordning (EU) 2016/1377 og om ændring af forordning (EU) nr. 677/2011 (EUT L 62 af 8.3.2017, s. 1).
         
            (2)  Kommissionens gennemførelsesforordning (EU) 2019/1387 af 1. august 2019 om ændring af Kommissionens forordning (EU) nr. 965/2012 for så vidt angår krav til beregning af flyvemaskiners landingspræstation og standarder for vurdering af banens overfladetilstand samt ajourføring af visse typer luftfartøjssikkerhedsudstyr, -krav og -operationer, hvis en operationel godkendelse til langdistanceflyvning ikke indehaves (EUT L 229 af 5.9.2019, s. 1).
         
            (3)  Kommissionens gennemførelsesforordning (EU) 2020/469 af 14. februar 2020 om ændring af forordning (EU) nr. 923/2012, forordning (EU) nr. 139/2014 og forordning (EU) 2017/373 for så vidt angår krav til lufttrafikstyring/luftfartstjenester, udformning af luftrumsstrukturer og datakvalitet, sikkerheden på baner og om ophævelse af forordning (EU) nr. 73/2010 (EUT L 104 af 3.4.2020, s. 1).
         
            (4)  Kommissionens delegerede forordning C(2020)710 final om ændring af forordning (EU) nr. 139/2014 for så vidt angår sikkerheden på baner og luftfartsdata.